
Република Србија				
УСТАВНИ СУД
Број: Уж-1962/2011
______ 2012. године
Б е о г р а д



	Уставни суд, Велико веће, у саставу: председник Суда др Драгиша Б. Слијепчевић, председник Већа и судије Весна Илић Прелић, Милан Станић, др Агнеш Картаг Одри, др Горан Илић, Сабахудин Тахировић, др Драган Стојановић и мр Милан Марковић, чланови Већа, у поступку по уставној жалби Тање Шапић из Крагујевца, на основу члана 167. став 4. у вези члана 170. Устава Републике Србије, на седници одржаној 4. јула 2012. године, донео је 


О Д Л У К У 

	Одбија се као неоснована уставна жалба Тање Шапић изјављена против пресуде Основног суда у Крагујевцу П1. 6684/10 од 24. новембра 2010. године и пресуде Апелационог суда у Крагујевцу Гж1. 610/11 од 9. марта 2011. године.


О б р а з л о ж е њ е

	1. Тања Шапић из Крагујевца је 4. маја 2011. године, преко пуномоћника Снежане Ивковић, адвоката из Крагујевца, поднела Уставном суду уставну жалбу против пресуде Основног суда у Крагујевцу П1. 6684/10 од 24. новембра 2010. године и пресуде Апелационог суда у Крагујевцу Гж1. 610/11 од 9. марта 2011. године, због повреде права на једнаку законску заштиту, права на правично суђење и права на рад, зајемчених чланом 21, чланом 32. став 1. и чланом 60. ст. 1. и 4. Устава Републике Србије.
	2. Уставни суд је на седници одржаној 23. маја 2012. године донео одлуку Уж број 6676/2011, којом је одбио као неосновану уставну жалбу Драгана Јекића, јер је утврдио да оспореном пресудом Основног суда у Крагујевцу П1. 4881/10 од 24. новембра 2010. године и пресудом Апелационог суда у Крагујевцу Гж1. 311/11 од 23. фебруара 2011. године нису повређена права на једнаку законску заштиту из члана 21. Устава Републике Србије, право на правично суђење из члана 32. став 1. Устава и право на рад из члана 60. ст. 1. и 4. Устава 
	3. Уставни суд је из садржине уставне жалбе и на основу увида у приложене доказе, утврдио следеће:
	- да су наводи уставне жалбе којима се оспоравају повреде наведених уставних права у основи истоветни наводима које је исти пуномоћник изнео у уставној жалби коју је изјавио у име другог лица и о којој је Уставни суд решавао у предмету Уж број 6676/2011;
	- да је исход поступка у коме је донета одлукa која се оспорава овом уставном жалбом истоветан исходу поступка у предмету Уж број 6676/2011;
	- да су разлози на којима се заснива оспорена одлука садржани и у образложењима судских одлука које су оспорене у предмету Уж број 6676/2011.
	Имајући у виду наведено, Уставни суд је утврдио да нису основани наводи уставне жалбе у погледу повреде права на једнаку законску заштиту, права на правично суђење и права на рад, из разлога датих у образложењу Одлуке Уставног суда Уж број 6676/2011 од 23. маја 2012. године, која је објављена на сајту Уставног суда (www.ustavni. sud.rs). 
	4. На основу изложеног, Уставни суд је, сагласно одредби члана 89. став 1. Закона о Уставном суду („Службени гласник РС“, бр. 109/07 и 99/11), уставну жалбу одбио као неосновану. 
	Полазећи од наведеног и одредаба члана 42б. став 1. тачка 1) и члана 45. тачка 9) Закона о Уставном суду, Уставни суд је одлучио као у изреци.



ПРЕДСЕДНИК ВЕЋА

др Драгиша Б. Слијепчевић

